### NN 129/2025 (15.10.2025.), Pravilnik o izmjenama i dopunama Pravilnika o priređivanju igara na sreću u casinima putem interaktivnih prodajnih kanala on-line igranja

MINISTARSTVO FINANCIJA

1872

Na temelju članka 35. stavka 2. i članka 67.e stavka 7. Zakona o igrama na sreću (»Narodne novine«, br. 87/09, 35/13, 158/13, 41/14, 143/14, 114/22 i 72/25, u daljnjem tekstu: Zakon), ministar financija donosi

PRAVILNIK

O IZMJENAMA I DOPUNAMA PRAVILNIKA O PRIREĐIVANJU IGARA NA SREĆU U CASINIMA PUTEM INTERAKTIVNIH PRODAJNIH KANALA ON-LINE IGRANJA

Članak 1.

U Pravilniku o priređivanju igara na sreću u casinima putem interaktivnih prodajnih kanala on-line igranja (»Narodne novine«, br. 78/10) u članku 2. točka 5. mijenja se i glasi:

»5. identifikacija igrača na daljinu jest provjera ispravnosti podataka igrača i utvrđivanje da je igrač punoljetna fizička osoba, a obavlja se provjerom podataka putem elektroničkih usluga Porezne uprave ili sustava elektroničkog plaćanja provjerom nositelja debitne ili kreditne kartice ili provjerom identiteta stranke na daljinu sukladno propisima kojima se uređuje sprječavanje pranja novca i financiranja terorizma,«.

Točka 7. mijenja se i glasi:

»7. virtualni račun igrača (I-konto) jest jedinstveni račun igrača u sustavu priređivanja, dodijeljen od priređivača, na koji se igraču evidentiraju uplate na virtualni račun igrača, uplate igara, isplate dobitaka, bonusi, besplatne igre i sve ostale transakcije vezane uz igranje igara na sreću putem interaktivnih prodajnih kanala on-line igranja,«.

Točka 8. mijenja se i glasi:

»8. sustav programske podrške jest sustav sastavljen od elektroničkih, električnih ili mehaničkih uređaja i sklopova (hardware) i računalne programske podrške (software) odnosno bilo koji drugi uređaj ili predmet koji se koristi ili se može koristiti za igranje igara na sreću u casinima putem interaktivnih prodajnih kanala on-line igranja, a za koji priređivač mora osigurati fizičku i elektroničku zaštićenost pomoću pouzdanih sigurnosnih mehanizama koji sprječavaju pristup neovlaštenim osobama i sprječavaju štetne utjecaje iz okoline,«.

Točka 10. mijenja se i glasi:

»10. sustav nadzora jest skup procedura kojima je svrha praćenje i nadzor procesa igranja – od registracije i identifikacije igrača, uplate i isplate, do odjave igrača iz sustava igranja putem interaktivnih prodajnih kanala on-line igranja, kao i utvrđivanje možebitnih nepravilnosti odnosno postupaka koji nisu u skladu sa Zakonom i ovim Pravilnikom. Priređivač je obvezan osigurati dostupnost sustavu nadzora,«.

Točka 12. mijenja se i glasi:

»12. bon za aktivaciju jest elektronički postupak nadoplate virtualnog računa, a koji se ne smatra elektroničkom platnom transakcijom;«

Iza točke 12. dodaje se nova točka 13. koja glasi:

»13. elektronička platna transakcija jest platna transakcija obavljena elektroničkim putem kako ju definira propis kojim se uređuje platni promet.«.

Članak 2.

U članku 7. u točki 7. iza riječi: »priređivanje igara« dodaje se zarez i brišu se riječi: »isključivo na području Republike Hrvatske,«.

Članak 3.

U članku 8. točka 3. mijenja se i glasi:

»3. popis igara koje priređuje priređivač,«.

U točki 4. iza riječi: »i igranja« dodaju se riječi: »po vrstama,«.

Članak 4.

Članak 10. mijenja se i glasi:

»Članak 10.

(1) Identifikacija igrača na daljinu jest provjera ispravnosti podataka igrača i utvrđivanje da je igrač punoljetna fizička osoba, a obavlja se provjerom podataka putem elektroničkih usluga Porezne uprave ili sustava elektroničkog plaćanja provjerom nositelja debitne ili kreditne kartice ili provjerom identiteta stranke na daljinu sukladno propisima kojima se uređuje sprječavanje pranja novca i financiranja terorizma.

(2) Podatke iz stavka 1. ovoga članka za provjeru punoljetnosti igrač je dužan dati prilikom registracije.«.

Članak 5.

Članak 11. mijenja se i glasi:

»Članak 11.

Podaci iz članka 9. stavka 2. i članka 10. ovoga Pravilnika poslovna su tajna i priređivač ih smije ustupiti drugim osobama samo ako je to posebnim zakonom određeno te prilikom razmjene podataka o isključenim igračima sukladno odredbama Zakona.«.

Članak 6.

U članku 12. stavak 1. mijenja se i glasi:

»(1) Uplate za igre na sreću u casinima putem interaktivnih prodajnih kanala on-line igranja mogu se obavljati:

1. kupnjom bona za aktivaciju

2. elektroničkom platnom transakcijom (debitnom ili kreditnom karticom, te ostalim sustavima elektroničkog plaćanja),

3. platnom transakcijom.«.

Članak 7.

U stavku 14. stavak 1. mijenja se i glasi:

»(1) Priređivač ne smije koristiti novčana sredstva igrača namijenjenih za isplatu za podmirenje nekih drugih obaveza proizašlih iz poslovanja priređivača.«.

Iza stavka 2. dodaju se stavci 3., 4., 5. i 6. koji glase:

»(3) Novčana sredstva igrača su sredstva evidentirana na virtualnom računu igrača (I-konto) i sastoje se od uplata igrača na jedan od načina definiran ovim Pravilnikom, bonusa dodijeljenih od strane priređivača te osvojenih dobitaka.

(4) Virtualni račun igrača (I-konto) ne smatra se računom za plaćanje u smislu propisa kojim se uređuje platni promet te se sredstva na istom smiju koristiti isključivo za sudjelovanje u igrama na sreću putem interneta u skladu s odredbama ovoga Pravilnika.

(5) Na virtualnom računu igrača moraju biti jasno odvojena sredstva za igru od sredstva za isplatu pri čemu u sredstvima za isplatu smiju biti samo sredstva osvojena na ime dobitaka u igrama na sreću.

(6) Nije dopuštena isplata sredstava sa virtualnog računa igrača osim sredstava raspoloživih za isplatu, sukladno stavku 5. ovoga članka.«.

Članak 8.

U članku 15. u stavku 1. točke 2. i 3. mijenjaju se i glase:

»2. na virtualni račun igrača (I-konto), evidentiranjem istih kao raspoloživih za isplatu,

3. elektroničkom platnom transakcijom,«.

Članak 9.

Članak 16. mijenja se i glasi:

»Članak 16.

(1) Priređivač je dužan na zahtjev registriranog igrača novčana sredstva od dobitaka s njegova virtualna računa (I-konta) odmah, a najkasnije u roku od četiri radna dana isplatiti na način koji odredi igrač, a sukladno odredbama ovoga Pravilnika.

(2) Ako više od dvanaest mjeseci s virtualnog računa igrača (I-konto) nije zabilježena nijedna transakcija uplate, priređivač je dužan novčana sredstva s tog računa, a koja su raspoloživa za isplatu vratiti na transakcijski račun igrača.«.

Članak 10.

Naslov iznad članka 20. mijenja se i glasi:

»Određivanje najvišeg iznosa za igru i isključenje igrača«

U članku 20. stavak 1. mijenja se i glasi:

»(1) Registrirani igrač može pisanim putem ili elektroničkom obaviješću priređivaču odrediti najviši iznos koji može uplatiti ili visinu gubitka koji može ostvariti unutar određenog vremenskog razdoblja u igri na sreću u casinu putem interaktivnih prodajnih kanala igranja on-line igranja.«.

U stavku 2. iza riječi: »za igru« briše se zarez i dodaje se riječ: »ili« te se iza riječi: »gubitka« brišu riječi: »ili samoisključenja«.

Iza stavka 3. dodaju se stavci 4., 5., 6., 7., 8., 9., 10., 11., 12., 13., 14., 15. i 16.:

»(4) Registrirani igrač može zatražiti isključenje iz igre na sreću u casinima putem interaktivnih prodajnih kanala on-line igranja podnošenjem zahtjeva putem obrasca za isključenje priređivaču pisanim ili elektroničkim putem, kao i elektroničkim putem neposredno u registar isključenih igrača.

(5) Zahtjev putem obrasca za isključenje iz igre, uz suglasnost registriranog igrača igara na sreću u casinima putem interaktivnih prodajnih kanala igranja on-line igranja, neposredno u registar isključenih igrača može podnijeti i ovlašteni djelatnik Hrvatskog zavoda za socijalni rad, ustanove za zaštitu obitelji te zdravstvene ustanove koje se bave zaštitom mentalnog zdravlja i liječenjem ovisnosti.

(6) Zahtjev iz stavka 5. ovoga članka, bez suglasnosti igrača, može podnijeti i tijelo koje je nadležno za provedbu zaštitne mjere i posebne obveze izrečene u sudskom postupku.

(7) Priređivač, ovlašteni djelatnik ustanove iz stavka 5. ovoga članka i tijelo iz stavka 6. ovoga članka dužni su dostaviti podatke o isključenim igračima u registar isključenih igrača neposredno po zaprimanju zahtjeva za isključenje, a najkasnije u roku od 24 sata od zaprimanja zahtjeva.

(8) Kada zahtjev za isključenje iz igre u casinima putem interaktivnih prodajnih kanala on-line igranja podnosi registrirani igrač elektroničkim putem neposredno u registar, isključenje postaje aktivno u roku od 24 sata od zaprimanja zahtjeva u registar, o čemu odmah po predaji zahtjeva registrirani igrač zaprima obavijest u osobni korisnički pretinac na portalu e-Građani.

(9) Kada priređivač ili tijela iz stavaka 5. i 6. ovoga članka podnose zahtjev za isključenje u roku propisanom stavkom 7. ovoga članka, isključenje postaje aktivno u roku od 24 sata od zaprimanja zahtjeva u registru, o čemu odmah po zabilježenom unosu zahtjeva u registar registrirani igrač zaprima obavijest u osobni korisnički pretinac na portalu e-Građani ili na e-mail adresu navedenu u obrascu zahtjeva za isključenje.

(10) Priređivač je dužan osigurati da igrač iz stavaka 4., 5. i 6. ovoga članka ne sudjeluje u igrama na sreću u casinima putem interaktivnih prodajnih kanala igranja on-line igranja.

(11) Obrazac za isključenje igrača iz igre na sreću u casinu putem interaktivnih prodajnih kanala on-line igranja obvezno mora sadržavati sljedeće podatke:

1. ime i prezime igrača

2. OIB igrača

3. e-mail igrača

4. vremensko trajanje isključenja (tri mjeseca neopozivo/ šest mjeseci/ jedna godina/ tri godine/ pet godina/ trajno).

(12) Registrirani igrač može zatražiti isključenje iz igre na vremenski period od tri mjeseca (neopozivo), šest mjeseci, jedne godine, tri godine, pet godina, trajno.

(13) Zahtjev za opoziv isključenja iz igre igrač može podnijeti elektroničkim putem neposredno u registar isključenih igrača.

(14) U slučaju propisanom stavkom 6. ovoga članka, igrač ne može zatražiti opoziv isključenja iz igre dok je na snazi određena zaštitna mjera i posebna obveza izrečena u sudskom postupku.

(15) Zahtjev iz stavka 13. ovoga članka može se podnijeti najranije po isteku tri mjeseca od zatraženog isključenja iz igre, neovisno od trajanja vremenskog perioda na koje je zatraženo isključenje.

(16) Priređivač mora omogućiti traženo isključenje, a postupak isključenja uredit će se unutarnjim aktom priređivača koji mora biti objavljen na adresi internetske stranice priređivača.«.

PRIJELAZNE I ZAVRŠNE ODREDBE

Članak 11.

Priređivač je dužan provoditi postupak isključenja igrača sukladno odredbama Pravilnika o priređivanju igara na sreću u casinima putem interaktivnih prodajnih kanala on-line igranja (»Narodne novine«, br. 78/10) do početka razmjene podataka o isključenim igračima iz članka 19. stavka 6. Zakona o izmjenama i dopunama Zakona o igrama na sreću (»Narodne novine«, br. 72/25).

Članak 12.

Ovaj Pravilnik objavljuje se u »Narodnim novinama« i stupa na snagu dan nakon objave.

Klasa: 011-01/25-02/11
 Urbroj: 513-07-21-01-25-4
 Zagreb, 9. listopada 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.